На основу члана 38 став 1 тачка 2 Закона о локалној самоуправи ("Службени лист ЦГ", бр. 2/18, 34/19 и 38/20), члана 12, члана 35 став 1 тачка 2 и члана 38 став 1 Статута општине Никшић ("Службени лист ЦГ - Општински прописи", број 31/18), Скупштина општине Никшић, на сједници одржаној \_\_\_\_\_\_2021. године, донијела је

О Д Л У К У

о проглашењу Новака Ђоковића почасним грађанином

општине Никшић

Члан 1

Прослављени тенисер, Новак Ђоковић, проглашава се почасним грађанином општине Никшић, за изузетан допринос развоју, афирмацији и угледу општине Никшић у земљи и иностранству.

Члан 2

Повеља о проглашењу Новака Ђоковића почасним грађанином општине Никшић уручиће се на свечан начин на посебној сједници Скупштине.

Члан 3

Ова одлука ступа на снагу даном доношења, а објавиће се у "Службеном листу ЦГ - Општински прописи".

Број: 01-030-

Никшић, \_\_\_\_\_2021. године

СКУПШТИНА ОПШТИНЕ НИКШИЋ

П Р Е Д С Ј Е Д Н И К

Немања Вуковић,с.р.

О б р а з л о ж е њ е

Правни основ

Правни основ за доношење ове одлуке садржан је у члану 38 став 1 тачка 2 Закона о локалној самоуправи ("Службени лист ЦГ", бр. 2/18, 34/19 и 38/20), члану 35 став 1 тачка 2 и члана 38 став 1 Статута општине Никшић ("Службени лист ЦГ - Општински прописи", број 31/18), којим је прописано да Скупштина доноси прописе и друге опште акте, одредби члана 38 став 1 Статута општине Никшић којом су прописане врсте аката које Скупштина доноси у вршењу послова из своје надлежности, између осталих и одлуке, као и у одредби члана 12 Статута општине Никшић којом је установљено јавно признање-Почасни грађанин Општине.

Разлози за доношење

Предсједник општине Никшић, као овлашћени предлагач, у смислу одредбе члана 3 Одлуке о јавном признању почасни грађанин општине Никшић (Службени лист РЦГ-општински прописи“, број 17/07), поднио је предлог да Скупштина општине Никшић прогласи Новака Ђоковића почасним грађанином општине Никшић.

Новак Ђоковић је професионални тенисер и један од најбољих у историји тениса. Рођен је у Београду, али га за Никшић и Црну Гору вежу коријени породице која се у прошлости са Чева преселила у Јасеново Поље, па у Метохији, а из Метохије у Београд.

У досадашњој каријери освојио је двадесет титула на гренд слем турнирима: девет пута Отворено првенство Аустралије, шест пута Вимблдон, три пута Отворено првенство САД и два пута Ролан Гарос. Једини је тенисер у Опен ери који је освојио сваки гренд слем турнир минимум два пута. Држи рекорд по освојеним трофејима на Отвореном првенству Аустралије и једини је који је тријумфовао три пута по два пута заредом у Опен ери.

Поред врхунских спортских резултата Новак Ђоковић је познат као велики хуманиста и филантроп. Оснивач је фондације „Новак Ђоковић“ чија је мисија да помогне побољшању услова образовања и одрастања дјеце предшколског узраста и именован је за националног амбасодора УНИЦЕФ-а у Србији.

Поред бројних хуманитарних активности које је реализовао како у региону, тако и широм свијета, битно је поменути да је Новак Ђоковић био један од највећих донатора за изградњу храма Светог Архангела Михаила у Јасеновом Пољу, један је од ктитора православног Храма Светог Атиногена у Вучјем Долу, а у јеку пандемије изазване вирусом KОВИД19 учествовао је у акцији донирања респиратора Црној Гори.

У поступку прописаном чланом 2 и 6 цитиране одлуке Комисија за додјелу јавног признања – почасни грађанин је цијенила оправданост и значај поднешеног предлога и исти уважила.

Сагласно овлашћењу из члана 6 Одлуке, Комисија је утврдила Предлог одлуке да се прослављени тенисер Новак Ђоковић прогласи почасним грађанином општине Никшић, за изузетан допринос, развоју афирмацији и угледу општине Никшић у земљи и иностранству.

КОМИСИЈА ЗА ДОДЈЕЛУ ЈАВНОГ ПРИЗНАЊА-ПОЧАСНИ ГРАЂАНИН

П Р Е Д С Ј Е Д Н И К

Јанко Милатовић,с.р.